|  |
| --- |
| Saulės laikrodis |
|  |
| Biografija |
| Kilmė |  Lietuva, Vilnius |
| Žanrai | Progresyvus rokas |
| Kūrinių kalbos | lietuvių |
| Aktyvumo metai | 1976–1984, 2010–dabar |
| Įrašų kompanija | Zona, ImPro |
| Susijusi veikla | SL Projektas |
| Svetainė |  |
| Nariai |
| Gintautas RakauskasRobertas VilčinskasSaulius Didžiulis |

**Saulės laikrodis** – Lietuvos progresyviojo roko grupė, įkurta 1976 m. Gintauto Rakausko ir Giedriaus Kubiliaus († 2012 m.). Oficialus Lietuvos nacionalinės filharmonijos ansamblis.

Biografija
----------

1976 m. Gintautui Rakauskui (bosinė gitara), Giedriui Kubiliui (gitara) ir Valerijui Čikiliovui (būgnai) įstojus į Vilniaus inžinerinį statybos institutą, buvo sukurta Statybos ekonomikos fakulteto roko grupė. Repeticijos vykdavo Saulėtekio g. studentų bendrabučio salėje. Grupė grodavo fakulteto šokiuose, taip pat buvo pakviesta koncertui į Anykščių kultūros rūmus. 1977 m. prie jų prisijungė klavišininkas Robertas Griškevičius, būgnininkas Gintautas Baltrukaitis ir vokalistas bei gitaristas Romas Klimčiauskas. Iš pradžių grupė neturėjo pavadinimo ir grojo įvairiuose studentų šokių vakaruose. Vėliau vadinosi „VISI roko grupe". 1980 m. tapo roko festivalio „Opus" laureatais. Tų pačių metų vasarą grupę paliko G. Baltrukaitis, tačiau prisijungė nauji nariai: klavišininkas Vaclovas Augustinas, būgnininkas Valerijus Perfiljevas, violončelininkas Algis Straižys. G. Kubiliaus siūlymu komanda pasivadino „Saulės laikrodžiu".

1981 m. su saksofonistu Viktoru Voronovu pristatę specialią programą, tapo etatiniu Lietuvos valstybinės filharmonijos ansambliu. Kurį laiką atlikinėjo vien tik instrumentines programas, o vėl vokalinę, „Lauke ir viduj", paruošė 1983 m. Pagal šią programą tais pačiais metais buvo įrašinėjama plokštelė, kuri taip ir nebuvo išleista. Filharmonijos paliepimu grupė privalėjo į programas įtraukti kompozitorių Antano Rekašiaus, Osvaldo Balakausko ir Broniaus Kutavičiaus kūrinius.

1984 m. kolektyvas paruošė vien tik savos kūrybos, kurioje didelį dėmesį skyrė vientisumo paieškoms ir tekstams. Dėl šių tekstų jie buvo apkaltinti nihilizmu, pesimizmu ir subjektyvizmu, o rugpjūčio 14 d. Juodkrantėje įvykusi perklausa buvo paskutinis grupės pasirodymas istorijoje. To paties mėnesio pabaigoje planuotas didelis koncertas Palangoje valdžios buvo uždraustas neatsižvelgiant net į tai, kad buvo parduoti visi bilietai. „Saulės laikrodis" neteko filharmonijos prieglobsčio ir iširo.

### Saulės Laikrodžio Projektas

„Saulės Laikrodžio Projektas" arba SLP įkurtas 2008 m. skirtas 80-tų metų progresyviojo roko judėjimui ir grupės nariui Robertui Griškevičiui atminti (1960 m. – 2000 m.). Koncertuose grojami nauji Gintauto Rakausko parašyti kūriniai, taip pat ir senos „Saulės laikrodžio" kompozicijos. Pasirodė keliuose koncertuose, įskaitant ir muzikos festivalį „Be2gether". Sudėtis - Gintautas Rakauskas, Vaclovas Augustinas, Linas Buda, Sergejus Sopelevas.

### Atsikūrimas

2010 m. grupė atsikūrė ir grojo VGTU absolventų kongrese Vilniaus „Siemens arenoje". Sudėtis: Gintautas Rakauskas, Giedrius Kubilius, Vaclovas Augustinas ir Robertas Vilčinskas.

2016 m. grupė surengia keletą koncertų per metus, dalyvavo festivalyje PROGDAY.LT. Sudėtis: Gintautas Rakauskas, Robertas Vilčinskas ir Saulius Didžiulis.

2017 m. įrašytas ir išleistas naujas CD - Subliminal messages. Muzika - G. Rakauskas, V. Augustinas, tekstai - A. Daukša, D. Blažys.

Nariai
------

* Gintautas Rakauskas – gitara, bosinė gitara, vokalas
* Robertas Vilčinskas – būgnai
* Saulius Didžiulis - klavišiniai
* Vaclovas Augustinas – klavišiniai, vokalas

### Buvę

* Valerijus Čikiliovas - būgnai
* Giedrius Kubilius – gitara
* Robertas Griškevičius – klavišiniai
* Gintautas Baltrukaitis – būgnai
* Gintaras Vysniauskas – vokalas, akustine gitara
* Romas Klimčiauskas – vokalas, gitara
* Valerijus Perfiljevas – būgnai
* Algis Straižys – violončelė
* Norvydas Birulis – apšvietimas
* Romas Čiurlionis – vokalas, gitara, klavišiniai
* Viačeslavas Kononovas – būgnai
* Dalius Naujokaitis – būgnai

Diskografija
------------

* *Lauke ir viduj* (1994 m. „Zona" MC, 2017 m. "LATGA" LP)
	1. Prie kiekvienų durų
	2. Aš suskaičiavau namus
	3. Rūkas niekad nesibaigs
	4. Smėlio pilis
	5. Kelionė
	6. Rugpjūčio šviesa
	7. Munduro triumfas
	8. Klaupiuosi prieš tave
* *Subliminal messages* (2017 m. "ImPro" CD, 2018 m. "ImPro" LP)
	1. Stream
	2. Against the Wind
	3. Holiday
	4. Train Station
	5. Garden inclosed
	6. Who are You
	7. In the Sky
	8. Ones and Zeros
	9. Metal Vegetation
	10. Time passed

Šaltiniai
---------

* Roko Radzevičiaus projekto „Lietuvos roko pionieriai (1965–1980 m.)" medžiaga.

Nuorodos
--------

* Saulės laikrodžio svetainė
* Festivalio PROGDAY.LT svetainė
* Rockopedia.lt
*